《乙卯人日招及门诸子过话即以当简》
清代·朱用纯

同此昼与夜，独命为人日。世俗竞相传，不知义何出。

我顾深有竞，顾名宜思实。人道不易尽，交勉无苟失。

抚兹气象更，推迁如矢疾。日新又日新，敢复少暇逸。

眷言二三子，矜尚寡俦匹。菜羹脱粟饭，招邀话相悉。

回首献岁来，逾日已六七。想当不待速，疾驱过蓬筚。

作者简介：（1627—1698）明末清初江南昆山人，字致一，号柏庐。明诸生。入清，隐居教读。治学确守程朱理学，所著《治家格言》，流传颇广。康熙间坚辞博学鸿儒之荐。另有《愧讷集》、《大学中庸讲义》。